**NÁRODNÁ RADA SLOVENSKEJ REPUBLIKY**

V. volebné obdobie

Návrh

**Zákon**

**z ...../2011,**

**ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskej únie v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 528/2008 Z. z. o pomoci a podpore poskytovanej z fondov Európskej únie v znení zákona č. 266/2009 Z. z., zákona č. 57/2010 Z. z. a zákona č. 116/2011 Z. z. sa mení a dopĺňa takto:

**1. Slová „internetová stránka“ vo všetkých tvaroch sa v celom texte zákona nahrádzajú slovami „webové sídlo“ v príslušnom tvare.**

1. **V § 13 ods. 2 sa za písmeno d) vkladajú nové písmená e) až h), ktoré znejú:**

„e) maximálna výška pomoci a podpory na jednu žiadosť,

f) spôsob odstraňovania formálnych nedostatkov žiadostí,

g) časový harmonogram konania o žiadosti,

h) indikatívna výška finančných prostriedkov určených na vyčerpanie v rámci výzvy,“.

Doterajšie písmeno e) sa označuje ako písmeno i).

1. **V § 13 sa za odsek 9 vkladá nový odsek 10, ktorý znie:**

„(10) Ak po zverejnení výzvy dôjde k zmene formálnych náležitostí uvedených v odseku 2, riadiaci orgán bezodkladne zverejní informáciu o tejto zmene a jej zdôvodnenie na svojom webovom sídle.“.

Doterajšie odseky 10 a 11 sa označujú ako odseky 11 a 12.

1. **V § 13 ods. 11 sa číslica „9“ nahrádza číslicou „10“.**
2. **V § 13 ods. 12 sa číslica „9“ nahrádza číslicou „10“.**
3. **V § 14 odsek 3 znie:**

„(3) Riadiaci orgán zriaďuje výberovú komisiu ako svoj nezávislý poradný orgán v konaní o žiadosti okrem prípadov, ak je žiadosti možné priradiť bodové hodnotenie na základe objektívne overiteľných kritérií. Zloženie, úlohy a spôsob rokovania výberovej komisie upravia štatút a rokovací poriadok, ktoré schvaľuje riadiaci orgán. Posúdenie splnenia podmienok poskytnutia pomoci a podpory určených vo výzve podľa výberových kritérií výberovou komisiou je pre riadiaci orgán záväzné. V odôvodnených prípadoch je riadiaci orgán oprávnený počas konania o žiadosti nariadiť výberovej komisii opakované posúdenie splnenia podmienok poskytnutia pomoci a podpory určených vo výzve podľa výberových kritérií.“.

**7. V § 33 odsek 1 znie:**

„(1) Riadiaci orgán zverejňuje na svojom webovom sídle najneskôr do 30 dní odo dňa účinnosti zmluvy alebo odo dňa vydania rozhodnutia o schválení žiadosti podľa § 12 ods. 1 tieto údaje:

1. meno a priezvisko fyzickej osoby alebo obchodné meno právnickej osoby, ktorá požiadala o poskytnutie pomoci,
2. názov projektu,
3. opis projektu,
4. výšku schválenej pomoci,
5. zloženie výberovej komisie zriadenej podľa § 14 ods. 3.“.

**8. V § 33 sa za odsek 1 vkladá nový odsek 2, ktorý znie:**

„(2) Riadiaci orgán zverejňuje na svojom webovom sídle najneskôr do 60 dní odo dňa právoplatnosti rozhodnutia o neschválení žiadosti tieto údaje:

1. meno a priezvisko fyzickej osoby alebo obchodné meno právnickej osoby, ktorej nebola schválená pomoc a podpora s uvedením informácie o dôvodoch jej neschválenia,
2. názov projektu,
3. zloženie výberovej komisie zriadenej podľa § 14 ods. 3, ak k vydaniu rozhodnutia o neschválení žiadosti došlo z dôvodu nesplnenia výberových kritérií,
4. zoznam odborných hodnotiteľov, ak k vydaniu rozhodnutia o neschválení žiadosti došlo z dôvodu nesplnenia hodnotiacich kritérií.“.

Doterajší odsek 2 sa označuje ako odsek 3.

**9. V § 36 sa odsek 2 dopĺňa písmenami e) až h), ktoré znejú:**

„e) maximálna výška podpory na jednu žiadosť,

f) spôsob odstraňovania formálnych nedostatkov žiadostí,

g) časový harmonogram konania o žiadosti,

h) indikatívna výška finančných prostriedkov určených na vyčerpanie v rámci výzvy.“.

**10. V § 36 ods. 3 písm. f) sa na konci pripájajú tieto slová „a ich váhu,“.**

**11. V § 37 odsek 4 znie:**

„(4) Platobná agentúra zriaďuje výberovú komisiu ako svoj nezávislý poradný orgán v konaní o žiadosti okrem prípadov, ak je žiadosti možné priradiť bodové hodnotenie na základe objektívne overiteľných kritérií pre posúdenie projektov. Podrobnosti o zložení, rozhodovaní komisie, organizácie práce a postupe komisie pri vyhodnocovaní žiadostí upravia štatút a rokovací poriadok, ktoré schvaľuje štatutárny orgán platobnej agentúry. Platobná agentúra je oprávnená nezriadiť komisiu ako svoj poradný orgán, ak je žiadosti možné priradiť bodové hodnotenie len jedným spôsobom na základe objektívne overiteľných kritérií pre posúdenie projektov.“.

**12. V § 45 sa za odsek 1 vkladajú nové odseky 2 až 4, ktoré znejú:**

„(2) Osoba, o ktorej nezaujatosti je možné mať pochybnosť, je najmä

a) žiadateľ alebo partner,

b) štatutárny orgán alebo člen štatutárneho orgánu žiadateľa,

c) štatutárny orgán alebo člen štatutárneho orgánu partnera,

d) spoločník právnickej osoby, ktorá je žiadateľom alebo partnerom,

e) osoba, ktorá je v pracovnoprávnom vzťahu k žiadateľovi alebo partnerovi alebo v inom obdobnom vzťahu k žiadateľovi alebo partnerovi,

f) osoba, ktorá je v inom zmluvnom vzťahu k žiadateľovi alebo partnerovi,

g) osoba, ktorá je osobou blízkou osobe 91uvedenej v písmenách a) až f).

(3) Na projekty technickej pomoci, iné projekty, pri ktorých je žiadateľ a riadiaci orgán tá istá osoba a projekty, pri ktorých je žiadateľom osoba, ktorá je zároveň sprostredkovateľským orgánom sa nevzťahujú ustanovenia odseku 2.

(4) Pri projektoch, kde je žiadateľ a riadiaci orgán tá istá osoba, je osoba, ktorá sa podieľa na konaní o žiadosti, nezávislá od osoby konajúcej v mene žiadateľa. Ak možno mať o tejto skutočnosti pochybnosť, postupuje sa podľa odsekov 5 až 9.“.

Doterajšie odseky 2 až 6 sa označujú ako odseky 5 až 9.

Poznámka pod čiarou k odkazu 91 znie:

91) § 116 Občianskeho zákonníka.“.“.

**13. Za § 46aa sa vkladá nový § 46ab, ktorý vrátane nadpisu znie:**

„§ 46ab

Prechodné ustanovenia k úpravám účinným od 1. septembra 2011

(1) Výzva, oznam a písomné vyzvanie vyhlásené a neuzavreté do 31. augusta 2011 sa považujú za výzvu, oznam a písomné vyzvanie podľa tohto zákona.

(2) Právne účinky úkonov vykonaných pri poskytovaní pomoci a podpory do 31. augusta 2011 zostávajú zachované.

(3) Konania o žiadosti začaté a právoplatne neukončené do 31. augusta 2011 sa dokončia podľa predpisov účinných do 31. augusta 2011.

(4) Údaje o zmluvách a rozhodnutiach podľa § 33 ods. 1 a 2, ktoré boli urobené do 31. augusta 2011 zverejní riadiaci orgán do 60 dní od účinnosti tohto zákona.“.

**Čl. II**

Tento zákon nadobúda účinnosť 1. septembra 2011.